作者:皇甫曾
標題:建元寺晝公與崔秀才見過聯句，與鄭奉禮說同作
內容:人閑宜歲晚，道者訪幽期。獨與寒山別，行當暮雪時。——皇甫曾柏臺辭漢主，竹寺寄潛師。荷策知君待，開門笑我遲。——皎然暮階縣雨足，寒吹繞松枝，理辯塵心妄，經分梵字疑。——鄭說久承黃紙詔，曾賦碧雲詩。然諾驚相許，風流話所思。——崔子向筌忘心己默，磬發夜何其。願結求羊侶，名山從所之。——皇甫曾